مرزا غلام حسن بیگ عارف زاو 13ستمبر 1910ءمنز اننت ناگ سریہ ہٕندِس کٲڈۍ پوٗرۍ محلس منز،لاہورٕ کورُن بی ، ایس ،سی تہٕ علی گڈھ آو زالوٗجی منز ایم،ایس، سی کٔرِتھ۔ زندگی ہٕندۍ 93بہار چھٲوِتھ گوو 2004ءمنز یٔمہ عالمہٕ ،تمٔۍ کٔر تھدٮ۪ن سرکٲرۍ عۅہدن پٮ۪ٹھ کٲم، سُہ اوس ریڈیو کشمیرُک تہٕ جومیُک گۅڈنیُک شیٹشن ڈائریکٹر یہ عۅہدٕ ترٲوِتھ گوو ٲخرس ڈائریکٹر سری کلچر سٕندِ حٔثۍ یتہٕ سبکدوش ۔ کٔشیرِ منز ریشم صنعتس نٔوینہٕ آیہ ترقی دِنس تہٕ دیاوٕنس منزچھُ عارف صٲبُن واراہ حِصہٕ، اَتھ سلسلس منزکور تمٔۍ چینُک تہ دورٕواپس یِتھ لیوکھُن "میون چینُک سفر" نٲوۍ سفر نامہٕ تہ،انگریزۍ زبٲنۍ منزلیکھۍتمٔۍ نہ صرف ریشم صنعٔژ ہٕندِس وۅتھٕ بوس متعلق واراہ ساینسی نوعیتٕکۍ مضمون بلکہ اسلامیاتس متعلق تہ لیکِھن کٍتۍ پُر مغٕز مقالہٕ ۔تمٔۍ کٔرگۅڈنِچہ لٹہAnatomyکٲ شُر روٗپ دِتھ "آدمۍ مور" نٲوۍ کتاب چھاپ، یہ کران کران پیو و تس اصطلاح ساز تہ بَنُن۔ رسم الخط شیرنہٕ خٲطرٕ عشائی کمیٹی ہٕندِس أکِس معتبر ممبر سٕندِ حثۍ یتہٕ کور عارف صٲبن اَتھ منز تہ پنُن حِصہٕ ادا۔ سائنس دان ٲسِتھ اوس نہٕ سُہ صرف انجمن ساز،تُمدنی کارکُن تہٕ صحٲفی یوت بلکہ اکھ ممتاز ترجمہٕ کار تہ۔ تمٔۍ أنۍ فارسی ادٕبکٮ۪و شاہکارو منز حضرتِ شاہ ہمدان ؒ سُند چہل اسرار تہٕ عُمر خیام سٕنزٕ رُبایہ کٲشُر منظوٗم روٗپ دِتھ کٲشرٮ۪ن ڈالہ رٔنگۍ ۔1958ءمنز چھٲپٕن An Anthology of Kashmiri poetsیتھ منز شٲمل کرنہٕ خٲطرٕ پنہٕ نٮ۪ن کیو بیین شٲعرن ہٕنزن درجن واد نظمن انگریزیس منز ترجمہٕ کورُن۔ رابندرناتھ ٹیگور سٕندِ Cycle of spring ڈرامہٕ ہُک ترجمہٕ کورُن"سونتُک اتہٕ گتَھ" ناوٕ۔ہندوستانُک ٲین کٲشرِس منزپھِرنٕچ کٲم تہ کٔر تمٔۍ سۅرگہٕ وٲسۍ پروفیسر پُشپ صٲبس سٍتۍ رٔلِتھ ۔ اماپوز بہ حیثیتِ کارِوۅگُن کٲشُر ترجمہٕ کار چھُ مرزا عارف سُند عظیم کارنامہٕ قرآنِ شریفُک منظوم تہٕ نثری ترجمہٕ تہٕ تفسیر ، یُس شایع سپُدمُت چھُ۔